Han lot seg styre kun av dynastiske interesser og ble en av hovedpersonene i kampen mot svenskene i den store nordiske krig. Hans inntreden i krigen førte til svensk invasjon og resulterte i omfattende ødeleggelser i Polen. Han måtte etter flere nederlag i 1704 abdisere til fordel for Stanisław I Leszczyński, som stod i spissen for en gruppe svenskvennlige adelsmenn som ønsket å slutte fred med Karl XII av Sverige. August kom med russisk støtte igjen på tronen i Polen etter den russiske seier over Sverige i slaget ved Poltava i 1709, og han forble på tronen til sin død - skjønt uten sin gamle makt.